ჯეფრი ჰაუ

რიჩარდ ედვარდ ჯეფრი ჰაუ, აბერავონის ბარონი (, დ. 20 დეკემბერი, 1926, პორტ-ტოლბოტი, გლამორგანი — გ. 9 ოქტომბერი, 2015, უორიკშირი, დასავლეთ მიდლენდსი) — ბრიტანელი სახელმწიფო მოღვაწე, კონსერვატიული პარტიის წევრი. გაერთიანებული სამეფოს პრემიერ-მინისტრის მოადგილე (1989-1990).

ბიოგრაფია
მან დაამთავრა ვინჩესტერის კოლეჯი და კემბრიჯის უნივერსიტეტის „ტრინიტი ჰოლის“ იურიდიული ფაკულტეტი. 1946-1948 წლებში ბრიტანეთის დაზვერვის ჯარებში აღმოსავლეთ აფრიკაში მსახურობდა ლეიტენანტის წოდებით. 1952 წელს მას მიენიჭა ადვოკატური საქმიანობის უფლება, ხოლო 1965 წელს გახდა საიდუმლო საბჭოს წევრი.

1960 წელს დაინიშნა „ “-ის თავმჯდომარედ — ეს იყო ახალგაზრდა კონსერვატორ-მოდერნიზატორების ანალიტიკური ცენტრი, ის ასევე იყო ჟურნალ „არბალეტის“ დირექტორად.

1964-1966 წლებში იგი წარმოადგენს ბევინგტონის ოლქს თემთა პალატაში. 1965-1966 წლებში იყო ოპოზიციის წარმომადგენელი შრომისა და სოციალური საკითხების მიმართულებით. შემდგომში რამდენჯერმე აირჩიეს თემთა პალატაში რაიგეიტის (1970-1974) და აღმოსავლეთ სურეის (1974-1992) ოლქებიდან.

1970 წელს პოლიტიკოსი რაინდად აკურთხეს და ედვარდ ჰიტის კაბინეტში დაინიშნა ინგლისისა და უელსის გენერალურ სოლისიტორად (ინგლისურ-საქსონურ სამართლებრივ სისტემაში ერთ-ერთი იურიდიული პროფესია). ამავდროულად, ის იყო ინგლისისა და უელსის ორი სამეფო ადვოკატიდან ერთ-ერთი. 1974 წელს კი ვაჭრობისა და მომხმარებელთა მინისტრის პოსტს იკავებდა.

კონსერვატორების ოპოზიციაში ყოფნის პერიოდში (1974-1979) იგი განიხილებოდა, როგორც მარგარეტ ტეტჩერის მთავარი კონკურენტებიდან ერთ-ერთი, პარტიის ლიდერობისთვის ბრძოლაში. ტეტჩერის გამარჯვების შემდეგ გახდა ქვეყნის ჩრდილოვანი მთავრობის ხაზინის კანცლერი. მას „ახალი ეკონომიკური პოლიტიკის სულიერ მამად“ მიიჩნევენ — პოლიტიკისა, რომელიც ჩამოყალიბდა ოპოზიციის მცირე მანიფესტის ფარგლებში „ეკონომიკის სწორი მიდგომა“. ხაზინის ლეიბორისტმა მინისტრმა დენის ჰილიმ საპასუხოდ ოპოზიციის კრიტიკა „მკვდარი ცხვრის ბეც შეტევად“ მოიხსენია.

კონსერვატორების ხელისუფლებაში მოსვლის შემდეგ ის გახდა მარგარეტ ტეტჩერის კაბინეტის ის წევრი, რომელმაც ყველაზე ხანგრძლივად დაიკავა მინისტრის პოსტი.

1979-1983 წლებში იყო ხაზინის კანცლერი. მას თვლიან მთავრობის წარმატებული ანტიინფლაციური პოლიტიკის არქიტექტორად. ამ თანამდებობაზე ყოფნისას ატარებდა რადიკალურ ზომებს სახელმწიფო ფინანსების სისტემის გამაჯანსაღებისა და ეკონომიკის ლიბერალიზაციის მიზნით. კერძოდ, განხორციელდა გადასვლა პირდაპირიდან არაპირდაპირი დაბეგვრისკენ, შემუშავდა საშუალოვადიანი ფინანსური დაგეგმვის მოდელი, გაუქმდა ვალუტის კონტროლი და შეიქმნა მეწარმეობის ზონები, გათავისუფლებული გადასახადებისგან.

1983-1989 წლებში იგი იყო გაერთიანებული სამეფოს საგარეო და თანამეგობრობის საქმეთა მინისტრი. ამ პოსტზე ყოფნისას ატარებდა კურსს ქვეყნის საგარეო პოლიტიკის მჭიდრო კოორდინაციისკენ შეერთებული შტატების მიმართულებით. იგი მტკიცედ უჭერდა მხარს ნატოს გაძლიერებას და წამოიწყო დიპლომატიური შეტევა ვარშავის პაქტის ქვეყნებთან მიმართებით, რათა 1975 წლის ჰელსინკის შეთანხმებები შესრულებულიყო ადამიანის უფლებებისა და გადაადგილების თავისუფლების დაცვის კუთხით. 1984 წელს ჩინეთის სახალხო რესპუბლიკასთან მოლაპარაკებები გამართა ჰონგ-კონგის ჩინეთისთვის გადაცემის საკითხზე. თუმცა დროთა განმავლობაში მისი ურთიერთობა ტეტჩერთან გაუარესდა — უპირველესად იმიტომ, რომ, განსხვავებით პრემიერ-მინისტრისგან, იგი ევროპული ინტეგრაციის აქტიური მხარდამჭერი იყო. სერიოზული წინააღმდეგობები არსებობდა აგრეთვე სამხრეთ აფრიკაში აპართეიდის რეჟიმისადმი დამოკიდებულების საკითხშიც. ჰაუსთვის მძიმე დარტყმა აღმოჩნდა ტეტჩერის გადაწყვეტილება, 1989 წელს ის საგარეო საქმეთა მინისტრის პოსტიდან გადაეყვანა საკუთარი მოადგილისა და თემთა პალატის ლიდერის პოზიციაზე. ამასთან, აღმოჩნდა, რომ ტეტჩერი თითქმის აღარ იწვევდა მას ყველაზე მნიშვნელოვან საკონსულტაციო შეხვედრებზე.

1989-1990 წლებში იგი ერთდროულად იკავებდა თემთა პალატის ლიდერისა და გაერთიანებული სამეფოს პრემიერ-მინისტრის მოადგილის თანამდებობებს.

1990 წლის 1 ნოემბერს მან დატოვა დაკავებული პოსტები მას შემდეგ, რაც ტეტჩერმა უარი თქვა დიდი ბრიტანეთის ერთიან ევროპულ ვალუტასთან გაწევრიანების ვადების შეთანხმებაზე. 13 ნოემბერს ჯეფრი ჰაუ თემთა პალატაში სიტყვით გამოვიდა, სადაც ახსნა საკუთარი გადადგომის მოტივები და ტეტჩერი დაადანაშაულა იმაში, რომ იგი საკუთარი მინისტრების ძალისხმევას ასუსტებდა ქვეყნის ევროპულ საქმეებში პოზიტიური მონაწილეობისკენ. მისმა ამ გამოსვლამ კონსერვატორების პარტიაში ტეტჩერის მოწინააღმდეგეების კონსოლიდაციას შეუწყო ხელი. ჰაუს გადადგომამ წინასწარ განსაზღვრა თეტჩერის გადადგომაც — სამი კვირის შემდეგ.

1992 წელს თემთა პალატიდან წასვლის შემდეგ, დედოფალმა ელიზაბეთ -მ მას ბარონის ტიტული მიანიჭა და ის ლორდთა პალატის წევრი გახდა. მოგვიანებით მუშაობდა კონსულტანტად არაერთ დიდ საერთაშორისო კომპანიაში, მათ შორის — ამერიკულ იურიდიულ ფირმაში „ “. ასევე, 1965 წლიდან დიდი ბრიტანეთის მეტრიკული ასოციაციის წევრი იყო — ლობისტური ჯგუფისა, რომელიც მხარს უჭერს მეტრული სისტემის სრულ დანერგვას გაერთიანებულ სამეფოში.

2015 წლის მაისში, ლორდთა პალატის რეფორმის შესახებ 2014 წლის აქტის შესაბამისად, მან საკუთარი სურვილით დატოვა მისი შემადგენლობა.

ჯილდოები და წოდებები
რაინდის ღირსების ორდენი.
 ხარისხის ორდენი (2001 წლის 24 სექტემბერი, უკრაინა) — უკრაინულ-ბრიტანული ორმხრივი ურთიერთობების განვითარებაში შეტანილი მნიშვნელოვანი პირადი წვლილისათვის.